ท่องเที่ยว & ภาษี (ตอน 1)
การท่องเที่ยวภายในประเทศ เกี่ยวข้องกับธุรกิจมากมาย ทั้งที่พัก โรงแรม ร้านอาหาร ขนส่ง ร้านขายสินค้า และบริการอื่นๆ อีกเป็นจำนวนมาก
12 มิ.ย. 2558

โดย...สมชาย ชูเกตุ
การท่องเที่ยวภายในประเทศ เกี่ยวข้องกับธุรกิจมากมาย ทั้งที่พัก โรงแรม ร้านอาหาร ขนส่ง ร้านขายสินค้า และบริการอื่นๆ อีกเป็นจำนวนมาก สร้างรายได้และการจ้างงาน รัฐได้มีมาตรการภาษีมาช่วยสนับสนุน โดยมีการยกเว้นภาษีให้แก่บุคคลธรรมดาที่ท่องเที่ยวในประเทศไทย จำนวนเงินที่ใช้สิทธิอาจไม่เยอะเท่าไร แต่หากติดตามข่าวสารจากสื่อต่างๆ อาจมีการแก้ไขกฎหมายให้หักได้มากขึ้น คงต้องติดตามข่าวสารอีกครั้ง 
การยกเว้นภาษีเงินได้บุคคลธรรมดา จะยกเว้นให้สำหรับเงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม   สำหรับการเดินทางท่องเที่ยวภายในประเทศ ตามจำนวนที่จ่ายจริง แต่รวมกันทั้งหมดแล้วไม่เกิน 15,000 บาท โดยต้องจ่ายไประหว่างวันที่ 16 ธ.ค. 2557 ถึงวันที่ 31 ธ.ค. 2558 (กฎกระทรวง ฉบับที่ 305 (พ.ศ. 2557) ประกอบกับประกาศอธิบดีฯ ภาษีเงินได้ (ฉบับที่ 250)) ใช้บังคับตั้งแต่วันที่ 16 ธ.ค. 2557 เป็นต้นมา
หลักเกณฑ์และเงื่อนไขการใช้สิทธิ มีดังนี้
ค่าบริการที่จ่ายให้แก่ผู้ประกอบธุรกิจนำเที่ยว ตามกฎหมายว่าด้วยธุรกิจนำเที่ยวและมัคคุเทศก์
ผู้ประกอบธุรกิจนำเที่ยว หมายความว่า ผู้ประกอบธุรกิจนำเที่ยวที่ได้รับใบอนุญาตตามกฎหมายว่าด้วยธุรกิจนำเที่ยวและมัคคุเทศก์ 
ค่าที่พักในโรงแรมให้แก่ ผู้ประกอบธุรกิจโรงแรม ตามกฎหมายว่าด้วยโรงแรม
ผู้ประกอบธุรกิจโรงแรม หมายความว่า ผู้ประกอบธุรกิจโรงแรมที่ได้รับใบอนุญาตตามกฎหมายว่าด้วยโรงแรม
ผู้ใช้สิทธิเป็นผู้มีเงินได้ ซึ่งมีหน้าที่เสียภาษีเงินได้บุคคลธรรมดา แต่ไม่รวมถึงห้างหุ้นส่วนสามัญ หรือคณะบุคคลที่มิใช่นิติบุคคล
กรณีผู้มีเงินได้ ซึ่งมีสิทธิได้รับยกเว้นภาษีมีคู่สมรส
- ถ้าสามีหรือภริยามีเงินได้ฯ ฝ่ายเดียว ให้ยกเว้นภาษีให้แก่สามีหรือภริยา ซึ่งเป็นผู้มีเงินได้ฯ ตามจำนวนที่ผู้มีเงินได้ได้จ่ายจริงแต่ไม่เกิน 15,000 บาท
- ถ้าสามีภริยาต่างฝ่ายต่างมีเงินได้ฯ ต่างฝ่ายต่างยื่นรายการเกี่ยวกับเงินได้ฯ ต่างฝ่ายต่างได้รับยกเว้นภาษีเงินได้ตามที่จ่ายจริงแต่ไม่เกิน 15,000 บาท
- ถ้าต่างฝ่ายต่างยื่นรายการเกี่ยวกับเงินได้ฯ เฉพาะส่วนที่เป็นเงินได้ฯ ตามมาตรา 40(1) แห่งประมวลรัษฎากร โดยไม่ถือเป็น เงินได้ของอีกฝ่ายหนึ่ง ต่างฝ่ายต่างได้รับยกเว้นภาษีเงินได้ตามที่จ่ายจริงแต่ไม่เกิน 15,000 บาท
- ถ้าสามีภริยายื่นรายการและเสียภาษีรวมกันโดยถือเอาเงินได้ฯ ของตน เป็นเงินได้ของอีกฝ่ายหนึ่ง ให้ผู้มีเงินได้ได้รับยกเว้นภาษีตามจำนวนที่จ่ายจริง เฉพาะส่วนที่ไม่เกิน 15,000 บาท และได้รับยกเว้นภาษีส่วนของสามีหรือภริยาได้ตามจำนวนที่จ่ายจริงแต่ไม่เกิน 15,000 บาท 
ผู้มีเงินได้ ต้องเป็นผู้จ่ายค่าบริการหรือค่าที่พักเพื่อการเดินทางท่องเที่ยวของผู้มีเงินได้เท่านั้น
ผู้มีเงินได้ต้องมีหลักฐานการรับเงินจากผู้ประกอบธุรกิจนำเที่ยวหรือผู้ประกอบธุรกิจโรงแรม โดยระบุรายการชื่อผู้มีเงินได้ จำนวนเงิน วัน เดือน ปี ที่จ่ายเงิน
หลักเกณฑ์และเงื่อนไขการยกเว้นภาษีเงินได้บุคคลธรรมดาสำหรับการท่องเที่ยวเป็นดังข้างต้น ท่องเที่ยวสนุกสนานแล้วยังได้รับยกเว้นภาษี แต่อย่าลืมเอกสารหลักฐานประกอบการใช้สิทธิ